b'\n_START_ARTICLE_\nBassorumpu\n_START_PARAGRAPH_\nBassorumpu on rumpu, jota k\xc3\xa4ytet\xc3\xa4\xc3\xa4n orkesterissa voimakkaana tehosteena, sill\xc3\xa4 bassorummulle on ominaista sen hyvin leve\xc3\xa4, peitt\xc3\xa4v\xc3\xa4 ja syv\xc3\xa4 \xc3\xa4\xc3\xa4ni. Nykyinen bassorumpu on kaksikalvoinen, ja sit\xc3\xa4 soitetaan huopa- tai nahkap\xc3\xa4\xc3\xa4llysteisell\xc3\xa4 nuijalla, joissakin tapauksissa my\xc3\xb6s puisella._NEWLINE_Orkesterisoittimena bassorumpua ei viritet\xc3\xa4 millek\xc3\xa4\xc3\xa4n tietylle s\xc3\xa4velelle, toisin kuin sit\xc3\xa4 yleisemmin k\xc3\xa4ytettyj\xc3\xa4 patarumpuja._NEWLINE_Rumpusetiss\xc3\xa4 bassorumpu sijoitetaan alimmaiseksi lattian rajaan vaakatasoon ja sit\xc3\xa4 soitetaan jalalla pedaalia polkemalla. Bassorumpuja voi olla my\xc3\xb6s kaksi tai useampia. Kaksi bassorumpua otti k\xc3\xa4ytt\xc3\xb6\xc3\xb6n ensimm\xc3\xa4isten joukossa jazz-rumpali Louie Bellson 1930\xe2\x80\x931940 -lukujen taitteessa. _NEWLINE_Esimerkiksi metallimusiikissa monesti  bassorummun \xc3\xa4\xc3\xa4nt\xc3\xa4 vaimennetaan esimerkiksi tyynyill\xc3\xa4 tai pyyhkeell\xc3\xa4, jolloin saadaan lyhyempi ja "m\xc3\xa4rempi" soundi. Bassorumpuun kuten muihinkin rumpuihin voidaan kiinnitt\xc3\xa4\xc3\xa4 triggeri, joka muuntaa kalvon v\xc3\xa4r\xc3\xa4hdyksen s\xc3\xa4hk\xc3\xb6iseen muotoon. Triggerit ovat kiinni soundimoduulissa, josta l\xc3\xa4htev\xc3\xa4\xc3\xa4 soundia voidaan muokata.\n_START_SECTION_\nTuplabasari\n_START_PARAGRAPH_\nTuplabasari viittaa etenkin rock- ja metallimusiikissa yleiseen bassorummun toistuvaan iskuun nopeassa rytmiss\xc3\xa4. Nimens\xc3\xa4 tuplabasari juontaa siit\xc3\xa4, ett\xc3\xa4 suuren nopeuden saavuttaakseen rumpalin on poljettava vuorojaloin joko kahta erillist\xc3\xa4 pedaalia (mik\xc3\xa4li k\xc3\xa4yt\xc3\xb6ss\xc3\xa4 on kaksi bassorumpua) tai ns. tuplapedaalia (mik\xc3\xa4li vain yksi). Kumpikaan em. tavoista ei varsinaisesti ole toista huonompi, vaan molemmilla tyyleill\xc3\xa4 on omat kannattajansa._NEWLINE_Tuplabasaria on mahdollista soittaa my\xc3\xb6s hitaasti sek\xc3\xa4 rytmi\xc3\xa4 vaihdellen, mutta yleisesti termill\xc3\xa4 tarkoitetaan nimenomaan tasaista nopeiden ly\xc3\xb6ntien sarjaa. Klassinen esimerkki tuplabasarin k\xc3\xa4yt\xc3\xb6st\xc3\xa4 l\xc3\xb6ytyy esimerkiksi Metallican "One"-kappaleesta, jossa tuplabasarilla mukaillaan konetuliaseen \xc3\xa4\xc3\xa4nt\xc3\xa4. _NEWLINE_Tim Waterson oli vuonna 2001 nopein tuplabasarin soittaja maailmassa. H\xc3\xa4n rummutti jaloillaan 1\xc2\xa0407 iskua minuutissa.'